Úradný vestník L 131 , 05/05/1998 S. 0010 - 0010



Smernica Rady 98/23/ES zo 7. apríla 1998 o rozšírení smernice 97/81/ES o rámcovej dohode o práci na čiastočný úväzok, ktorú uzatvorili UNICE, CEEP a ETUC, na Spojené kráľovstvo Veľkej Británie a Severného Írska RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä jej článok 100, so zreteľom na návrh, ktorý predložila Komisia, so zreteľom na stanovisko Európskeho parlamentu [1], so zreteľom na stanovisko Ekonomického a sociálneho výboru [2], keďže Rada konajúc v súlade s Dohodou o sociálnej politike pripojenej k Protokolu (č. 14) o sociálnej politike pripojeného ku Zmluve ES a najmä jej článkom 4 (2), prijala smernicu 97/81/ES [3]; keďže výsledkom čoho sa vyššie uvedená smernica nevzťahuje na Spojené kráľovstvo Veľkej Británie a Severného Írska; keďže zasadnutie Európskej rady v Amsterdame, ktoré sa konalo 16. a 17. júna 1997, s uznaním zaznamenalo súhlas medzivládnej konferencie so začlenením Dohody o sociálnej politike do Zmluvy o ES; keďže zdôraznilo, že treba nájsť spôsob, aby sa dostalo právnej účinnosti želaniu Spojeného kráľovstva uznať smernice, ktoré už boli prijaté na základe uvedenej dohody a také, ktoré sa môžu prijať, ešte pred nadobudnutím účinnosti novej zmluvy; keďže na zasadnutí Rady 24. júla 1997 Rada a Komisia súhlasili, aby sa uviedli do platnosti závery prijaté na zasadnutí Európskej rady v Amsterdame; keďže súhlasili, aby sa uplatnil rovnaký postup, mutatis mutandis, pre budúce smernice prijaté na základe Dohody o sociálnej politike; keďže táto smernica sa snaží dosiahnuť tento cieľ rozšírením smernice 97/81/ES na Spojené kráľovstvo; keďže skutočnosť, že smernica 97/81/ES nie je uplatniteľná v Spojenom kráľovstve Veľkej Británie a Severného Írska, priamo ovplyvňuje fungovanie vnútorného trhu; keďže vykonávanie rámcovej dohody pripojenej k vyššie uvedenej smernici a najmä zásada nediskriminácie medzi pracovníkmi na čiastočný a na plný úväzok vo všetkých členských štátoch zlepšia fungovanie vnútorného trhu; keďže prijatím tejto smernice sa smernica 97/81/ES stane uplatniteľnou v Spojenom kráľovstve; keďže odo dňa nadobudnutia účinnosti tejto smernice by sa mal výraz "členské štáty" v smernici 97/81/ES chápať tak, že zahŕňa Spojené kráľovstvo; keďže Spojené kráľovstvo by malo mať takú istú výhodu dvojročného obdobia, ktoré bolo poskytnuté ostatným členským štátom, aby uviedli do platnosti potrebné ustanovenia pre zosúladenie so smernicou 97/81/ES, PRIJALA TÚTO SMERNICU: Článok 1 Bez toho, aby bol dotknutý článok 2, smernica 97/81/ES sa vzťahuje na Spojené kráľovstvo Veľkej Británie a Severného Írska. Článok 2 Nasledujúci odsek sa vkladá za prvý odsek článku 2 smernice 97/81/ES: "1a. Pokiaľ ide o Spojené kráľovstvo Veľkej Británie a Severného Írska, nahrádza sa dátum 20. január 2000 v odseku 1 dátumom 7. apríl 2000." Článok 3 Táto smernica je adresovaná členským štátom. V Bruseli 7. apríla 1998 Za Radu predseda D. Blunkett [1] Stanovisko doručené 1. apríla 1998 (doposiaľ neuverejnené v úradnom vestníku). [2] Stanovisko doručené 25. marca 1998 (doposiaľ neuverejnené v úradnom vestníku). [3] Ú. v. ES L 14, 20.1.1998, s. 9. --------------------------------------------------